Бразилием укIуэ хъунущ, ауэ ущысакъын хуейщ
Бразилием футболымкIэ щекIуэкIыну дунейпсо чемпионатым и пресс-департаментым и унафэщI Леблан Ален къанэ щIагъуэ щымыIэу спорт журналист псори ицIыху къудейкъым, атIэ икIи ящIэ дэ тщыщ дэтхэнэми зэхищIыхьынкIэ хъунухэри. Абы къыхэкIыу си упщIэхэм гушыIэурэ жэуап къаритащ.
— Зиусхьэн Леблан, пэжыр къыджеIэт: Бразилием и чэзум зыхуигъэхьэзырыфыну дунейпсо чемпионатым?
— Абы шэч хэлъкъым. ФИФА-м пIалъэу игъэуващ накъыгъэм и 20-р. А махуэм ирихьэлIэу стадион 12-ри хьэзыр хъун хуейщ.
— Ауэ хьэзыр хъуну? Дэ зыкъом щIауэ дыкъоджэ лэжьыгъэхэр кIыхьлIыхьу зэрырагъэкIуэкIым зэрытегузэвыхьыр къэзыгъэлъагъуэ тхыгъэхэм.
— Хьэуэ, языныкъуэ газетхэм зэратхым хуэдэу кIыхьлIыхьыщэкъым. ШэсыпIэ иувахэщ, лэжьакIуэхэри ахъшэри ярокъу. Накъыгъэм и 20-м иужькIэ дэ къызэдгъэпэщынущ пресс-центр 12-ри.
— Забастовкэхэр-щэ?
— Дэ забастовкэхэм ди Iуэху хэлъкъым. Нэхъыщхьэр лэжьыгъэ псори и чэзум зэрызэфIагъэкIынурщ. 2010 гъэм Африкэ Ипщэм щекIуэкIа дунейпсо чемпионатым зыщыхуагъэхьэзырми фэ шэч къытефхьэрт лэжьыгъэхэр и чэзум зэфIагъэкIыфыным. АрщхьэкIэ хунэсащ.
Фэ нэгъуэщIми фытегузэвыхьырт.
— Дауи. Шынагъуэншагъэр псом нэхърэ нэхъапэщ.
— Сэ, езыр сыкъапщтэмэ, зыщызгъэпсэхун щIыналъэу Бразилиер къыхэсхынтэкъым. Ауэ а къэралыр есащ зэхыхьэшхуэ дыдэхэр иригъэкIуэкIыу. Псалъэм и хьэтыркIэ, карнавалхэр. ИкIи сыт щыгъуи къэралыр гугъуехьхэм пэлъэщащ.
— АрщхьэкIэ иджыблагъэ Бразилием и уэрамхэм дыхьащ мыарэзыхэр.
— Зы къалэшхуэм и уэрамхэм я закъуэщ. АрщхьэкIэ, Африкэ Ищхъэрэми хуэдэу, Бразилиеми полицэ щыIэщ. Мис ар щIэгъэкъуэн мэхъу. Псом хуэмыдэу, Iуэхур нэгъуэщI къэралхэм икIа цIыхухэм, журналистхэм щехьэлIам деж. Дэ прессэм и лэжьакIуэхэм яжетIащ езыхэм хухаха хьэщIэщхэм щIэтIысхьэмэ зэрынэхъыфIыр. Абыхэм ирашурэ, журналистхэр автобускIэ яшэнущ чемпионатым егъэщIылIа Iуэху псори щекIуэкI щIыпIэхэм — топджэгухэм, пресс-конференцхэм, н.къ. Мыри бжесIэну сыхуейт: сэ зыми чэнджэщ естынтэкъым къыхуамыгъэлъэгъуа щIыпIэхэм къыщыхутэну. Языныкъуэ журналистхэм репортажхэр ягъэщIэрэщIэн папщIэ дурэш шынагъуэхэм я щхьэхэр даIу. Лей къащытехьэ, фэбжь къыщыхах къохъу. УздэмыкIуапхъэ укIуэн хуейкъым.
— Псори гурыIуэгъуэщ. Дунейпсо чемпионатым журналист куэд щыIэну?
— ЖысIэфынур зыщ: дэ ФИФА-м хэт къэралхэм журналист мин 15 къызэредгъэблагъэ тхылъхэр яхуедгъэхьащ. АрщхьэкIэ абыхэм ящыщу 200 — 300-р зэи чемпионатхэм кIуэркъым. ЛъапIэIуэщ.
— Пэжщ, лъапIэщ.
— Ауэ унэпсеин хуейкъым. ЯпэщIыкIэ футболымрэ ахъшэ зэгъэзэхуэкIэмрэ фахэдэ. Дэ къыдолъытэ емыхьэжьауэ псэу журналистыр еврэ мин 13-м ирикъуну. МащIэкъым. Абы зыри пхуещIэнукъым. Ауэ уэ футбол зэпеуэшхуэр плъагъунущ икIи ахэр цIыхухэм яхуэпIуэтэжынущ. Мыри жысIэну сыхуейщ: къызэредгъэблагъэ тхылъ зыхуедгъэхьу къэмыкIуа журналистыр покI ФИФА-м иригъэкIуэкI къыкIэлъыкIуэ зэхьэзэхуэ иным ираджэнымкIэ иIэ хуитыныгъэм. Ауэ къэкIуахэм лэжьэн папщIэ Iэмал псори къахузэдгъэпэщынущ дэ.
— Сыт хуэдэ ахэр?
— Псалъэ папщIэ, пресс-центр нэхъыщхьэ щыIэнукъым, ауэ Рио-де-Жанейрэрэ Сан-Паулурэ пресс-центр нэхъ инитIыр къыщызэIуахынущ. Адрей пщIыр — зэIущIэхэр щекIуэкIыну къалэхэм. А щIыпIэхэм пщIэншэу щылэжьэнущ Интернетыр.
— А псоми стадионхэм тIысыпIэ щагъуэтыну? Ахэр куэд мэхъу.
— Мыбдежым псори щыубзыхуащ. Аккредитацэм къыдэкIуэу, дэтхэнэ журналистми иIэн хуейщ гупыж зыхуищIа сыт хуэдэ Iуэхуми хэтыну хуит зыщI тхылъ. Уеблэмэ тренировкэхэм еплъыну. Абы къыдэкIуэу, дэ командэ псоми делъэIуащ я тренировкэхэр зэIухауэ щагъэтыну. Я нэхъ мащIэрамэ, абыхэм зэрызагъасэм дакъикъэ I5-кIэ еплъыну журналистхэм Iэмал яIэну къыдолъытэ.
— Чемпионатым хэт щытекIуэну хуэбгъэфащэрэ? ЖыпIэфын?
— Тхьэм жимыIэкIэ! Ауэ вжесIэнщ фэ, журналистхэр, нэхъ тыншу фыщылэжьэфыну щIыпIэр.
— Дэнэ?
— Сэ Рио е Сан-Паулу сыкIуэнт.
Долгополов Николай.
«Российская газета».
Фигу къэдгъэкIыжынщи
Урысейм футболымкIэ и командэ къыхэхар мэкъуауэгъуэм и 8-м и жэщым Бразилием лъэтэнущ. Зыхэхуа «Н» гупым ар щыIущIэнущ Бельгием, Алжирым, Корее Ипщэм я щIалэхэм.
2014 гъэм мэкъуауэгъуэм и 17-м ди футболистхэр Куябэ къалэм и «Пантанал» стадионым щыдэджэгунущ корейхэм. Мэкъуауэгъуэм и 22-м Рио-де Жанейрэ и «Маракана» стадион цIэрыIуэ дыдэм щаIущIэнущ Бельгием икIахэм. Гуп зэпеуэхэр мэкъуауэгъуэм и 27-м яухынущ Куритабэ къалэм и «Арена Байшада» стадионым Алжирым и командэм щадэджэгуа иужь.
